ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือ และวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือ และดำเนินงานร้านหนังสือ ซีเอ็ดบุ๊คเซ็นเตอร์ และ Book Variety
ทั้งในกรุงเทพฯ และต่างจังหวัด

ปัจจุบัน บริษัทฯ เป็นผู้ผลิตหนังสือสู่ระบบร้านหนังสือรายใหญ่
เป็นผู้รับจัดจำหน่ายหนังสือสู่ระบบร้านหนังสือรายใหญ่ โดยจัดจำหน่ายหนังสือทั้งที่ผลิตเอง
และหนังสือจากสำนักพิมพ์และหน่วยงานอื่น และเป็นผู้ดำเนินงานร้านหนังสือที่มีจำนวนสาขา
และมียอดขายมากที่สุดในประเทศไทย

ในปี 2545 ภาวะเศรษฐกิจของประเทศเริ่มดีขึ้นตามลำดับ บริษัทฯ
จึงยังคงเพิ่มสาขาของร้านหนังสือ

ซีเอ็ดบุ๊คเซ็นเตอร์ และ Book Variety อีก 25 สาขา จนเป็น 119 สาขาในสิ้นปี 2545
ทำให้ยอดขายจากธุรกิจร้านหนังสือของบริษัทฯ เอง (ซึ่งเป็นรายได้หลักประมาณ 81.77 %
ของรายได้รวมของบริษัทฯ ในปี 2545) สามารถเติบโตได้สูงกว่าปีก่อนถึง 23.91 %

ผลการดำเนินงานในปี 2545 ของบริษัทฯ สามารถทำรายได้รวม 2,003 ล้านบาท
ซึ่งสูงกว่าปีก่อนถึง 21.12% และเป็นไปตามเป้าหมายที่จะถึง 2,000 ล้านบาท ในปี 2545
โดยสภาพการทำกำไรลดลง เนื่องจากการแข่งขันธุรกิจค้าปลีก ที่เปิดใกล้เคียงกันมากขึ้น
สาขาเดิมจึงมีสภาพการทำกำไรที่ลดลง และปีนี้ซีเอ็ดไม่มีหนังสือออกใหม่ที่ขายดีระดับ พ่อรวยสอนลูก
ออกมา บริษัทฯ มีกำไรสุทธิ 102.26 ล้านบาท ซึ่งลดลงจากปีก่อน 17.36 % แต่ยังคงมีค่า ROE
ที่น่าพอใจที่ 19.82 %

นอกจากนั้น ที่ประชุมผู้ถือหุ้นสามัญครั้งที่ 1/2544 เมื่อวันที่ 30 เมษายน 2544
ได้มีมติอนุมัติให้เสนอขายใบสำคัญแสดงสิทธิที่จะซื้อหุ้นแก่ผู้ถือหุ้นเดิม
เพื่อรองรับการขยายงานในอนาคต และให้เสนอขายใบสำคัญแสดงสิทธิที่จะซื้อหุ้นตามโครงการ
ESOP แก่กรรมการที่เป็นพนักงาน พนักงาน และผู้รับช่วงซื้อหลักทรัพย์
เพื่อเป็นการรักษาบุคลากรให้มีแรงจูงใจในการผลักดันให้บริษัทฯ เติบโตในระยะยาว ดังนี้

-   สำหรับผู้ถือหุ้นเดิม บริษัทฯ
    ได้ขออนุญาตเสนอขายใบสำคัญแสดงสิทธิและหุ้นสามัญที่ออกใหม่เพื่อรองรับใบสำคัญแสดงสิทธิแก่ผู้ถือหุ้นเดิม
    จำนวน 10,549,343 หน่วย โดยไม่มีมูลค่าเสนอขาย ใบสำคัญแสดงสิทธิ 1 หน่วย
    สามารถใช้สิทธิซื้อหุ้นสามัญได้ 1 หุ้น ในราคาหุ้นละ 16.50 บาท ทั้งนี้ บริษัทฯ
    ได้นำใบสำคัญแสดงสิทธิเข้าจดทะเบียนในตลาดหลักทรัพย์แห่งประเทศไทย
    หลังจากที่ได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์
    กรณีที่ผู้ถือหุ้นใช้สิทธิซื้อหุ้นสามัญทั้งหมด บริษัทฯ จะได้รับเงินจำนวนทั้งสิ้น 174 ล้านบาท

-   สำหรับกรรมการที่เป็นพนักงาน พนักงาน และผู้รับช่วงซื้อหลักทรัพย์ บริษัทฯ
    ได้ขออนุญาตเสนอขายใบสำคัญแสดงสิทธิและหุ้นสามัญที่ออกใหม่เพื่อรองรับใบสำคัญแสดงสิทธิแก่กรรมการ
    พนักงาน และผู้รับช่วงซื้อหลักทรัพย์ จำนวน 3,164,800 หน่วย โดยไม่มีมูลค่าเสนอขาย
    ใบสำคัญแสดงสิทธิ 1 หน่วย สามารถใช้สิทธิซื้อหุ้นสามัญได้ 1 หุ้น ในราคาหุ้นละ 10 บาท
    ทั้งนี้ ใบสำคัญแสดงสิทธิดังกล่าวเป็นใบสำคัญแสดงสิทธิชนิดระบุชื่อผู้ถือและห้ามเปลี่ยนมือ
    (ยกเว้นใบสำคัญแสดงสิทธิที่ถือโดยผู้รับช่วงซื้อหลักทรัพย์)
    กรณีที่ผู้ถือหุ้นใช้สิทธิซื้อหุ้นสามัญทั้งหมด บริษัทฯ จะได้รับเงินจำนวนทั้งสิ้นประมาณ 31.65
    ล้านบาท

  เมื่อวันที่ 15 มกราคม 2546 กรรมการ พนักงานและผู้รับช่วงซื้อหลักทรัพย์
  ซึ่งถือใบสำคัญแสดงสิทธิ จำนวน 282,260 หน่วย ได้ใช้สิทธิในการซื้อหุ้นสามัญจำนวน 282,260
  หุ้น ในราคาหุ้นละ 10.00 บาท รวมเป็นเงิน 2.82 ล้านบาท ทำให้ทุนชำระแล้วของบริษัทฯ
  เพิ่มขึ้นจาก 210.98 ล้านบาท เป็น 213.80 ล้านบาท บริษัทฯ
  ได้ไปจดทะเบียนเพิ่มทุนที่ชำระแล้วกับกระทรวงพาณิชย์ เมื่อวันที่ 28 มกราคม 2546
  ดังนั้นบริษัทฯ จึงคงเหลือใบสำคัญแสดงสิทธิฯที่ให้แก่กรรมการ พนักงาน
  และผู้รับช่วงซื้อหลักทรัพย์ที่ยังไม่ได้แปลงสภาพเป็นหุ้นสามัญอีกจำนวน 2,882,540 หน่วย

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)